EURÓPSKA KOMISIA V Bruseli29. 6. 2018 COM(2018) 508 final SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o priebežnom hodnotení implementácie programu Práva, rovnosť a občianstvo na roky 2014 – 2020 {SWD(2018) 358 final}

{SWD(2018) 359 final}



SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV o priebežnom hodnotení implementácie programu Práva, rovnosť a občianstvo na roky 2014 – 2020 Program Práva, rovnosť a občianstvo bol zavedený vo veľmi zložitom období pre EÚ, v čase, keď v dôsledku vplyvov hospodárskej krízy došlo k všeobecnému zníženiu objemu vnútroštátnych zdrojov a finančných prostriedkov dostupných pre sociálne a ľudské práva. Od roku 2014 sa program zameriava na ďalší rozvoj Európy práv a rovnosti v súlade so stratégiou Európa 2020. V tejto správe sú uvedené výsledky v polovici trvania dosiahnuté v rámci programu a kvalitatívne a kvantitatívne aspekty jeho implementácie, ako sa požaduje v článku 13 ods. 2 písm. b) nariadenia Európskeho parlamentu a Rady, ktorým sa zriaďuje program Práva, rovnosť a občianstvo na roky 2014 – 2020 . Referenčné obdobie pre priebežné hodnotenie je prvá polovica trvania implementácie programu, od roku 2014 do polovice roku 2017. Hodnotenie sa vzťahovalo na ročné pracovné programy na roky 2014, 2015 a 2016. Pracovný program na rok 2017 bol zase analyzovaný hlavne z hľadiska koncepcie a štruktúry, ale nie z hľadiska vykonávania. Táto správa je založená na zisteniach z hodnotenia, ktoré pripravila Európska komisia s podporou externe prebiehajúceho hodnotenia. 1.Úvod a súvislosti Program Práva, rovnosť a občianstvo na roky 2014 – 2020 nahradili programy platné v programovom období na roky 2007 – 2013, konkrétne program Daphne III, program Základné práva a občianstvo a program PROGRESS. Súčasný program bol zriadený na základe nariadenia Európskeho parlamentu a Rady (EÚ) č. 1381/2013. Všeobecné ciele stanovené v nariadení: ·prispievať k ďalšiemu rozvoju priestoru, v ktorom sa podporuje, chráni a účinne uplatňuje rovnosť a práva jednotlivcov zakotvené v ZEÚ, ZFEÚ, Charte a medzinárodných dohovoroch o ľudských právach, ku ktorým Únia pristúpila. Špecifické ciele v nariadení: ·podporovať účinné uplatňovanie zásady nediskriminácie z dôvodu pohlavia, rasy alebo etnického pôvodu, náboženstva alebo viery, zdravotného postihnutia, veku alebo sexuálnej orientácie a dodržiavať zásadu nediskriminácie z dôvodov stanovených v článku 21 charty, ·predchádzať rasizmu, xenofóbii, homofóbii a iným formám neznášanlivosti a bojovať proti nim, ·podporovať a ochraňovať práva osôb so zdravotným postihnutím, ·podporovať rovnosť žien a mužov a napredovať v uplatňovaní hľadiska rodovej rovnosti,

·predchádzať všetkým formám násilia voči deťom, mladým ľuďom a iným ohrozeným skupinám, ·podporovať a chrániť práva dieťaťa, ·prispievať k zabezpečeniu najvyššej úrovne ochrany súkromia a osobných údajov, ·podporovať a zlepšiť uplatňovanie práv vyplývajúcich z občianstva Únie, ·umožniť jednotlivcom vystupujúcim ako spotrebitelia alebo podnikatelia na vnútornom trhu, aby mohli uplatňovať svoje práva vyplývajúce z práva Únie, pokiaľ ide o projekty financované v rámci programu na ochranu spotrebiteľa. Európska komisia tento program vykonáva prostredníctvom priameho centralizovaného riadenia. Geograficky sú všetky členské štáty EÚ oprávnené zúčastniť sa na programe. Krajiny Európskeho združenia voľného obchodu, kandidátske a potenciálne kandidátske krajiny sa tiež môžu zúčastňovať na programe, ak sú splnené určité podmienky. Island sa pripojil k programu pre všetky jeho špecifické ciele, zatiaľ čo Lichtenštajnsko sa zúčastňuje len na tých, ktoré sa týkajú nediskriminácie, rasizmu, xenofóbie, práv osôb so zdravotným postihnutím a rovnosti žien a mužov. 2.Kľúčové prvky a implementácia programu Podľa článku 5 nariadenia program podporuje celý rad činností, napr. analytické činnosti, vzájomné využívanie poznatkov, spolupráca, zvyšovanie povedomia a šírenie informácií, vzdelávacie činnosti a činnosti na podporu hlavných aktérov, ktorých činnosti prispievajú k plneniu jeho špecifických cieľov. Program podporuje tiež organizácie pôsobiace v oblasti sociálnych a ľudských práv v Európe, napríklad: európske siete, verejné alebo súkromné organizácie, ktoré sú zvyčajne neziskové, národné, regionálne a miestne orgány v členských štátoch EÚ, mimovládne organizácie, univerzity a výskumné inštitúcie, ako aj medzinárodné organizácie. Čo sa týka cieľových skupín určených ako skupiny, ktoré môžu program využívať priamo účasťou na činnostiach programu alebo nepriamo implementáciou programu, k prijímateľom programu patria aj subjekty verejného sektora, mimovládne organizácie a iné výskumné subjekty, ktoré sledujú ciele programu. Cieľovými skupinami sú tiež všetci občania, keďže ciele programu a iniciatívy sú zamerané na podporu, ochranu a účinné uplatňovanie rovnosti a práv osôb, najmä tých, ktoré sú vystavené diskriminácii, neznášanlivosti alebo násiliu vrátane migrantov a menšín. Ako je uvedené v nariadení, v rámci programu sa používajú granty na akciu, granty na prevádzku a verejné obstarávanie ako hlavné mechanizmy financovania na podporu projektov súvisiacich s jeho cieľmi. Keďže granty obvykle trvajú dva roky, prostredníctvom ročných prevádzkových grantov sa z programu financujú európske siete aktívne v týchto oblastiach: nediskriminácia, rasizmus, xenofóbia, homofóbia alebo iné formy neznášanlivosti, zdravotné postihnutie, rovnosť medzi ženami a mužmi, predchádzanie a boj proti všetkým formám násilia a podpora práv dieťaťa. 2.1.Špecifické ciele programu ·Špecifický cieľ 1: Podpora nediskriminácie Program podporuje projekty zamerané na predchádzanie diskriminácii a boj proti diskriminácii z dôvodu pohlavia, rasy alebo etnického pôvodu, náboženstva alebo viery, zdravotného postihnutia, veku alebo sexuálnej orientácie. Hlavnou témou tohto špecifického cieľa je hlavne podpora integrácie Rómov. V tejto súvislosti program Práva, rovnosť a občianstvo podporuje národné platformy pre Rómov a úzko spolupracuje s členskými štátmi EÚ a ich národnými kontaktnými miestami a s organizáciami občianskej spoločnosti pôsobiacimi v oblasti nediskriminácie a integrácie Rómov. Program financuje tiež činnosti Európskej siete vnútroštátnych orgánov pre rovnosť. Hlavnou úlohou tejto siete je okrem iného posilnenie spolupráce a výmena informácií medzi vnútroštátnymi orgánmi pre rovnosť poverenými členskými štátmi o témach súvisiacich s nediskrimináciou. ·Špecifický cieľ 2: Predchádzať rasizmu, xenofóbii, homofóbii a iným formám neznášanlivosti a bojovať proti nim Projekty financované v tejto oblasti prispievajú k lepšiemu vykonávaniu existujúcich právnych predpisov EÚ v členských štátoch a k pomoci obetiam trestných činov z nenávisti a nenávistného prejavu. Financované činnosti podporujú najmä ochranu utečencov a migrantov proti rastúcemu populizmu, extrémizmu a neznášanlivosti.

·Špecifický cieľ 3: Podporovať práva osôb so zdravotným postihnutím Operačným zámerom tohto špecifického cieľa je zvýšiť informovanosť a lepšie uplatňovanie práv osôb so zdravotným postihnutím, čo povedie k obmedzeniu bariér, ich plnej účasti v spoločnosti a k požívaniu svojich práv v plnom rozsahu. Realizuje sa to väčšinou prostredníctvom grantov na prevádzku podporujúcich činnosti sietí na európskej úrovni obhajujúcich práva osôb so zdravotným postihnutím a prostredníctvom činností verejného obstarávania zameraných na zber údajov, vzdelávacie činnosti a činnosti na zvyšovanie informovanosti. V rámci ročného pracovného programu na rok 2014 bol s podporou z programu zavedený preukaz EÚ pre osoby so zdravotným postihnutím s cieľom uľahčiť osobám so zdravotným postihnutím cezhraničné cestovanie. ·Špecifický cieľ 4: Podporovať rovnosť žien a mužov Program podporuje projekty na podporu členských štátov a príslušné zainteresované strany pri posilňovaní rodovej rovnováhy vo všetkých oblastiach života, najmä pri rozhodovaní o hospodárskych otázkach a podpore rovnakej ekonomickej nezávislosti žien a mužov. Financovanie v rámci tohto cieľa tiež prispieva k zmenšovaniu rodových rozdielov v odmeňovaní, mzdách a dôchodkoch. ·Špecifický cieľ 5: Predchádzať všetkým formám násilia voči deťom, mladým ľuďom a iným ohrozeným skupinám Z programu sa financujú najmä projekty, ktoré pomáhajú chrániť a podporovať najzraniteľnejšie obete násilia, ako napr. ženy a deti, ako aj činnosti zamerané na zvýšenie informovanosti a predchádzanie násiliu, spoluprácu s mimovládnymi organizáciami pracujúcimi v teréne. Podporuje tiež zaobchádzanie s páchateľmi násilia. Posilňovanie systémov ochrany detí patrí k prioritám Komisie a program podporuje práva migrujúcich detí prostredníctvom financovania medzinárodných organizácií, ktoré pracujú priamo s týmito deťmi alebo v ich prospech. ·Špecifický cieľ 6: Podpora práv dieťaťa Práva dieťaťa sú podporované prostredníctvom projektov zameraných na súdnictvo zohľadňujúce potreby detí a na ochranu zraniteľných detí (napr. deti opúšťajúce systémy pestúnskej starostlivosti a deti, ktoré sa dostali do konfliktu so zákonom) a poskytujúcich podporu najmä na vzdelávacie činnosti pre zamestnancov verejnej správy, mimovládne organizácie a právnikov, ktoré sa nimi zaoberajú. ·Špecifický cieľ 7: Ochrana súkromia a osobných údajov Čo sa týka ochrany údajov, program je hlavným zdrojom EÚ pre financovanie. Činnosti vykonávané v rámci tohto špecifického cieľa sú pevne prepojené s reformou ochrany údajov prijatou v roku 2016. Prostredníctvom tohto cieľa sa program zameriava na financovanie projektov na podporu najmä transpozície a vykonávania nových právnych predpisov o ochrane údajov členskými štátmi, ako aj na vzdelávanie orgánov pre ochranu údajov a úradníkov pre ochranu údajov. ·Špecifický cieľ 8: Občianstvo EÚ Z programu sa financujú projekty, väčšinou činnosti v oblasti zvyšovania informovanosti zamerané na podporu začlenenia občanov EÚ do občianskeho a politického života EÚ. Program podporuje preto projekty, ktoré občanom môžu pomôcť pri zvyšovaní ich informovanosti o svojich právach vyplývajúcich z občianstva Únie. Informačné kampane o právach vyplývajúcich z občianstva EÚ sú financované prostredníctvom tohto špecifického cieľa a osobitný dôraz sa kladie na ich volebné práva so zreteľom na európske voľby v roku 2019. ·Špecifický cieľ 9: Práva spotrebiteľov a podnikateľov Z programu sú financované aj projekty, ktoré podporujú jednotlivcov vystupujúcich ako spotrebitelia alebo podnikatelia v rámci vnútorného trhu, aby mohli uplatňovať svoje práva vyplývajúce z práva Únie. Finančné prostriedky EÚ v tejto oblasti sa poskytujú s cieľom prispieť k zvýšeniu znalostí a informovanosti o právach spotrebiteľov, najmä na digitálnom trhu. 2.2.Rozpočet Celkový rozpočet programu na roky 2014 – 2020 je 439 473 000 EUR. Najvyššia miera záväzkov (94,91 %) sa dosiahla v roku 2016 (pozri tabuľku 1). Podľa dostupných zdrojov z programu Práva, rovnosť a občianstvo sa prideľuje približne 23 % dostupných zdrojov na verejné obstarávanie, aj keď rozdelenie medzi jeho špecifickými cieľmi nie je homogénne. Tabuľka 1: Ročné viazané rozpočtové prostriedky na program Práva, rovnosť a občianstvo na roky 2014 – 2016 Rok Suma viazaných prostriedkov (v EUR) 2014 49 719 588,56 2015 48 621 670,69 2016 55 854 156,79 Spolu na roky 2014 – 2016 154 195 416,04 Zdroje: Ročné monitorovacie správy (správy týkajúce sa vykonávania ročného pracovného programu a databázy projektov za rok 2016)

Vo všeobecnosti väčšina prostriedkov pridelených na granty bola viazaná (miera záväzkov okolo 90 %). Čo sa týka plánovanej sumy, najväčším špecifickým cieľom je cieľ týkajúci sa predchádzania násilia páchaného na deťoch, potom nasleduje cieľ týkajúci sa nediskriminácie. Spoločne sa na tieto dva ciele vyčerpá viac než 20 % prideleného rozpočtu (26 %). Na druhej strane vždy, čo sa týka plánovanej sumy, najmenšie špecifické ciele sú ciele týkajúce sa práv dieťaťa, práv vyplývajúcich z občianstva EÚ, práv na ochranu spotrebiteľov a ochranu údajov. Konkrétne, rozpočet pridelený na granty bol rozdelený medzi špecifické ciele programu, ako je znázornené ďalej v grafe 1. Graf 1: Rozpočet pridelený podľa typológie intervencie podľa špecifického cieľa Zdroj: Výročné správy o vykonávaní ročných pracovných programov na rok 2014 a 2015, výpisy z projektu pre rok 2016. AG (granty na akciu), OG (granty na prevádzku), PROC (verejné obstarávanie), RCHI (podpora práv dieťaťa), RCIT (podpora práv vyplývajúcich z občianstva Únie), RCON (presadzovanie práv spotrebiteľov), RDAP (predchádzanie násiliu páchanému na deťoch, mladých ľuďoch a ženách a iných ohrozených skupinách), RDAT (zabezpečenie najvyššej možnej úrovne ochrany údajov), RDIS (podpora nediskriminácie), RDIB (podpora práv osôb so zdravotným postihnutím), RGEN (podpora rovnosti žien a mužov a uplatňovanie hľadiska rodovej rovnosti), RRAC (boj proti rasizmu, xenofóbii a homofóbii a iným formám neznášanlivosti) Zatiaľ čo špecifický cieľ týkajúci sa nediskriminácie sa plní pomocou vyváženej zmesi grantov na akciu, grantov na prevádzku a verejného obstarávania, špecifický cieľ týkajúci sa boja proti násiliu sa plní hlavne pomocou grantov na akciu. 2.3.Prijaté žiadosti a vybrané projekty Z údajov za roky 2014 a 2015 týkajúcich sa grantov na akciu, ako aj grantov na prevádzku vyplýva, že špecifické ciele, v prípade ktorých bol doručený najvyšší počet žiadostí, sa vzťahovali na podporu nediskriminácie a predchádzanie násiliu (pozri ďalej graf 2). Graf 2: Počet poskytnutých grantov na akciu a grantov na prevádzku a počet žiadostí podľa špecifického cieľa a rok (2014 – 2015) Zdroj: Výročné správy o vykonávaní ročných pracovných programov na roky 2014 a 2015. RCHI (podpora práv dieťaťa), RCIT (podpora práv vyplývajúcich z občianstva Únie), RDAP (predchádzanie násiliu páchanému na deťoch, mladých ľuďoch a ženách a iných ohrozených skupinách), RDIS (podpora nediskriminácie), RDIB (podpora práv osôb so zdravotným postihnutím), RGEN (podpora rovnosti žien a mužov a uplatňovanie hľadiska rodovej rovnosti), RRAC (boj proti rasizmu, xenofóbii a homofóbii a iným formám neznášanlivosti) V období, na ktoré sa vzťahovali ročné pracovné programy na roky 2014 – 2016, bolo financovaných 352 projektov. V priemere, keď posudzujeme podiel poskytnutých grantov v rámci výziev na predkladanie návrhov v rokoch 2014 a 2015, sa tento podiel pohybuje od 7 % do 27 % v prípade takmer všetkých špecifických cieľov, čo je pomerne málo. Len v rámci cieľa týkajúceho sa podpory práv osôb so zdravotným postihnutím bol grant poskytnutý pre takmer všetky predložené žiadosti. Druhý najvyšší podiel poskytnutých grantov (takmer 58 %) bol zaznamenaný v roku 2014 v súvislosti so špecifickým cieľom týkajúcim sa rodovej rovnosti. Pokles doručených žiadostí bolo zaznamenaný v roku 2016, čo sa zhoduje so zavedením účastníckeho portálu. Tento trend však nepriniesol výrazné zníženie, pokiaľ ide o schválené projekty.

2.4.Hlavné úspechy programu Zavedenie systému ukazovateľov pre súčasný program Práva, rovnosť a občianstvo sa ukázalo ako primerané na meranie dosiahnutých výsledkov v rámci tohto programu. Pre všeobecný cieľ programu (ktorým je „prispievať k ďalšiemu rozvoju priestoru, v ktorom sa podporuje, chráni a účinne uplatňuje rovnosť a práva jednotlivcov zakotvené v ZEÚ, ZFEÚ, Charte a medzinárodných dohovoroch o ľudských právach, ku ktorým Únia pristúpila“) boli stanovené zámery založené ma piatich ukazovateľoch. Keďže pokrok pri dosahovaní výstupov a výsledkov programu bol doteraz dobrý, dá sa očakávať, že v rámci programu sa dosiahne dobrý pokrok aj pri plnení jeho všeobecného cieľa. Hlavnou analytickou ťažkosťou je však sledovanie zmeny globálnych ukazovateľov a pripísanie tejto zmeny špecifickým intervenciám programu. Konkrétne sa dá očakávať, že sa dosiahnu dva z piatich zámerov stanovených v súvislosti so všeobecným cieľom programu, a to tie, ktoré sa týkajú rozdielov v odmeňovaní žien a mužov a informovanosti o právach vyplývajúcich z občianstva EÚ. Najmä príspevok programu k dosiahnutiu výsledkov týkajúcich sa informovanosti o právach vyplývajúcich z občianstva EÚ môže byť zásadný, keďže ide o priamy vplyv programu na základe jeho dôrazu na opatrenia zamerané na zvýšenie informovanosti na účely umožnenia zmeny. Na druhej strane príspevok programu môže byť menej priamy pri plnení zámerov v súvislosti s mierami zamestnanosti žien, zastúpením žien na vyšších úrovniach rozhodovania a mierou zamestnanosti osôb so zdravotným postihnutím, keďže zmena v týchto oblastiach si vyžaduje väčšiu štrukturálnu zmenu na trhoch práce a v hospodárskych štruktúrach, ktoré sú mimo priameho vplyvu programu. Podľa vykonaného hodnotenia program Práva, rovnosť a občianstvo zohráva však dôležitú úlohu v podporovaní aj takýchto štrukturálnych zmien. Čo sa týka pokroku pri plnení jeho deviatich špecifických cieľov, príspevok programu je priamy a zámery sa môžu dosiahnuť, pokiaľ ide o špecifické ciele týkajúce sa nediskriminácie, informovanosti o právach vyplývajúcich z občianstva EÚ a právach spotrebiteľov. V prípade iných špecifických cieľov jeho prínos je naopak menej priamy. Tak je tomu v prípade špecifického cieľa týkajúceho sa podpory rodovej rovnosti, kde sa väčšina zámerov pravdepodobne nedosiahne, pretože je potrebná väčšia štrukturálna zmena na trhoch práce a v hospodárskych štruktúrach a toto je mimo priameho vplyvu programu. Vo všeobecnosti podľa výsledkov hodnotenia činnosti programu prispievajú k plneniu jeho špecifických cieľov, ale vplyv je pomerne mierny vzhľadom na obmedzený objem zdrojov (napríklad v oblasti rodovej rovnosti a práv vyplývajúcich z občianstva EÚ), ako aj vzhľadom na zmenu vplyvom mnohých iných faktorov a politík. 2.5.Účastníci a partnerstvá Nadnárodné partnerstvá vďaka tomu, že vytvárajú siete a sú vzájomne prepojené, patria k základným prispievateľom k účinnosti programu. Podľa väčšiny respondentov partnerstvá vytvorené na základe programu skutočne zlepšili ich organizačné štruktúry z hľadiska vykonávania projektu, udržateľnosti výsledkov a celkových kapacít. Menší počet prijímateľov uviedol tiež, že partnerstvá mali pozitívny vplyv na ich schopnosti získať finančné prostriedky. Z hodnotenia vytvorených partnerstiev vyplýva tiež príslušné zastúpenie prijímateľov podľa typu organizácie (39 % z celkového počtu príjemcov sú neziskové organizácie, pričom len 5 % sú súkromné neziskové subjekty), ale aj nerovnomerné geografické zloženie zúčastnených organizácií (ako to bolo v prípade predchádzajúcich programov). Taliansko (z väčšej časti) a Španielsko (v menšej miere) patria ku krajinám s najväčším počtom žiadateľských organizácií (buď ako koordinátori alebo partneri), za nimi nasleduje Grécko, Spojené kráľovstvo, Rumunsko a Bulharsko. Organizácie z tých istých šiestich krajín zodpovedajú za približne 50 % financovaných grantov na akciu. 3.Čo sa dosiahlo v rámci programu Práva, rovnosť a občianstvo?

Ako vyplýva z hodnotenia, programu sa vo všeobecnosti darí dobre v polovici trvania, pokiaľ ide o špecifické ciele z hľadiska účinnosti, efektívnosti, relevantnosti, konzistentnosti/komplementárnosti/súčinnosti a pridanej hodnoty EÚ. Zlepšenia sú potrebné najmä, čo sa týka spravodlivosti v rámci programu. 3.1.Účinnosť Dobrý pokrok sa v rámci programu dosahuje pri plnení jeho všeobecných a špecifických cieľov. Avšak, niekedy je náročné sledovať zmeny globálnych ukazovateľov a pripísať ich intervenciám samotného programu, pretože niektoré zmeny sú ovplyvnené viacerými inými odlišnými faktormi. Ukazovatele monitorovania vybrané na meranie dosiahnutých výsledkov programu sú celkovo primerané, zaviesť by sa však mohli určité zlepšenia. K hlavným výsledkom dosiahnutým v rámci špecifických cieľov patrí zlepšenie zručností a schopností odborných pracovníkov. Ďalším dôležitým úspechom programu je príspevok k systémovej zmene vďaka výsledkom projektu vrátane lepších nástrojov, postupov, služieb a politík vypracovaných v rámci špecifických cieľov. Podľa väčšiny prijímateľov komunikačné aktivity organizované Komisiou na podporu programu boli zväčša úspešné a popularita programu sa preto v porovnaní s predchádzajúcimi programami zvýšila. Treba však pokračovať v úsilí zameranom na zabezpečenie oslovenia všetkých potenciálnych žiadateľov vo všetkých členských štátoch. Prínos programu je vysoký v porovnaní s predchádzajúcimi programami, aj pokiaľ ide o doručené žiadosti a udelené granty. Ďalším pozitívnym úspechom bol vysoký stupeň finančného plnenia programu, lebo úroveň financovania požadovaná žiadateľmi a poskytnutá v prípade každého špecifického cieľa v rokoch 2014 – 2015 rokov je o niečo vyššia ako v predchádzajúcich programoch. Okrem toho na základe viacerých ukazovateľov a podľa opýtaných zainteresovaných strán a podľa zainteresovaných strán, s ktorými sa uskutočnili rozhovory, hodnotenie preukázalo pozitívny pokrok vo zvyšovaní úrovne znalostí politík EÚ a právnych predpisov, práv a hodnôt EÚ. Navyše partnerstvá vytvorené v priebehu činností programu mali pozitívne vplyvy na zručnosti a schopnosti prijímateľov a účastníkov programu. Čo sa týka udržateľnosti činností programu po ukončení financovania, väčšina opýtaných zainteresovaných strán usudzovala, že je vysoko pravdepodobné, že budú udržateľné z hľadiska nadobudnutých nových zručností a znalostí, zvýšenej informovanosti a vytvorenia nástrojov a postupov, ktoré sa budú používať nad rámec trvania projektov. Mierne nižšie boli očakávania v súvislosti so vzdelávacími činnosťami pretrvávajúcimi po ukončení projektu. Jedna tretina respondentov však očakávala, že partnerstvá, ktoré boli financované v priebehu projektu, budú trvať aj po skončení obdobia financovania. Obdobne, nízky je aj podiel zainteresovaných strán, ktoré usudzovali, že partnerstvá vytvorené v priebehu projektov financovaných v rámci programu prispeli k zvýšeniu ich schopností získavať finančné prostriedky. Vo všeobecnosti je veľmi málo dôkazov o udržateľnosti výsledkov projektu po skončení financovania. Napokon, viac než 80 % opýtaných respondentov uvádza, že program je (veľmi) vysoko účinný pri uspokojovaní potrieb príslušnej cieľovej skupiny. Viac než 70 % prijímateľov programu opýtaných v rámci hodnotenia, tiež usudzovalo, že program je vysoko a veľmi účinný v zameraní na správne oblasti politiky a najrelevantnejšie cieľové skupiny. I 3.2.Efektívnosť Analýza efektívnosti je založená na kvalitatívnom hodnotení vnímania prijímateľov nákladovej efektívnosti činností, keďže obmedzené údaje, ktoré sú dostupné v súvislosti s nákladmi a prínosmi intervencie v rámci programu neumožňujú použitie štandardných kvantitatívnych metodík hodnotenia nákladov a prínosov. Podľa väčšiny prijímateľov a zástupcov členských štátov náklady programu sú buď primerané, čo sa týka prínosov, alebo nad nimi prevažujú. Konkrétne, vykonávanie projektov z hľadiska vzdelávacích činností prevyšuje očakávania v prípade viacerých špecifických cieľov. Platí to pre špecifický cieľ týkajúci sa predchádzania násiliu voči deťom, mladým ľuďom a ženám a toto je ešte pozoruhodnejšie vzhľadom na zníženie vynaložených výdavkov (na odhadovanej úrovni okolo 60 %). Hlavným úspechom programu v porovnaní s programami, ktoré ho predchádzali, sú tiež nižšie nároky na prijímateľov z hľadiska času a finančných prostriedkov. Navyše, podľa zainteresovaných strán zmeny v koncepcii programu v porovnaní s obdobím rokov 2007 – 2013 sú najdôležitejším faktorom účinnosti projektov pri dosahovaní výsledkov. Podľa prijímateľov sú súčasné finančné nástroje primerané pre program. Domnievajú sa však, že sa dá nájsť priestor na využívanie alternatívnych opatrení, ako napríklad mikroúvery a malé pôžičky. Napokon, niektorí prijímatelia upozornili na otázku pomerne dlhého časového rozpätia od žiadosti po začatie činností v rámci projektu, ktoré môže byť problémom pre jeho účinnosť, keďže počas tohto dlhého obdobia sa kontextové faktory môžu zmeniť, čo si môže vyžadovať ďalšie úsilie na prispôsobenie projektu novej situácii.

3.3. Relevantnosť Program je vysoko relevantný, pokiaľ ide o potreby jeho zainteresovaných strán a prijímateľov, napr. z hľadiska rozvoja poznatkov, vzdelávania, zvyšovania informovanosti a štrukturálnej pomoci. Opýtané zainteresované strany v rámci hodnotenia sa skutočne veľmi pozitívne vyjadrili o relevantnosti činností programu pri plnení ich potrieb. V rámci hodnotenia sa však zistili aj niektoré nedostatky vo vzťahu k potrebám niektorých zainteresovaných strán a občanov, ktorým by sa mohla v programe venovať väčšia pozornosť, napríklad ženy vystavené viacnásobnej diskriminácii (napr. migrantky, zdravotne postihnuté a staršie ženy). Potreby identifikované v čase prijatia programu sú stále relevantné, keďže, ako vyplynulo z vykonaného hodnotenia, splnenie viacerých zámerov týkajúcich sa najmä rodovej rovnosti alebo práv ľudí so zdravotným postihnutím je nepravdepodobné, keďže pokrok je pomalý. Program je aj dostatočne pružný, aby sa mohli zaradiť vznikajúce potreby. Ďalším znakom neustálej relevantnosti programu pre súčasné potreby je nárast dopytu po financovaných grantoch v porovnaní s predchádzajúcimi programami, najmä pokiaľ ide o špecifické ciele týkajúce sa násilia páchaného na deťoch, zákazu diskriminácie a boja proti rasizmu. 3.4. Konzistentnosť, komplementárnosť a súčinnosť Podľa prijímateľov program predstavuje vysokú úroveň vnútornej konzistentnosti (medzi špecifickými cieľmi a intervenciami) a vysokú úroveň vonkajšej konzistentnosti a komplementárnosti s inými nástrojmi, programami a akciami EÚ. Pri hodnotení sa nezistili žiadne významné prekrývania s inými programami financovanými EÚ. Toto by mohlo potvrdzovať, že špecifické ciele sú racionálnejšie a sú jasne definované v porovnaní s predchádzajúcimi programami. Okrem toho program je vo veľkej miere v súlade s medzinárodne dohodnutými zásadami, ako napríklad Agenda 2030 pre udržateľný rozvoj. Navyše podľa takmer 90 % prijímateľov program Práva, rovnosť a občianstvo je aj celkovo konzistentný vo svojich cieľoch, zámeroch a druhoch činností, ako aj s vnútroštátnymi politikami v rovnakej oblasti. 3.5. Pridaná hodnota EÚ Inherentný „európsky“ a nadnárodný rozmer je základom pridanej hodnoty EÚ programu. Podľa väčšiny prijímateľov, ak by sa činnosti v rámci programu nevykonávali, podobné projekty by sa neuskutočnili alebo by sa nedali uskutočniť s rovnakým pokrytím z hľadiska príjemcov a cieľových skupín pre nedostatok dostupných zdrojov na úrovni členských štátov. Toto sa týka najmä vzdelávacích činností v oblasti predchádzania proti všetkým formám násilia a v oblasti ochrany osobných údajov. Obdobne aj financovanie zo strany EÚ organizácií na úrovni EÚ je mimoriadne dôležité, keďže financovanie nadnárodnej siete zo strany vnútroštátnych orgánov by sa ešte ťažšie dalo získať. Okrem toho projekty financované v rámci programu podľa opýtaných zainteresovaných strán majú, ako sa zdá, vyššiu kvalitu a sú inovatívnejšie než projekty, ktoré sú financované na vnútroštátnej úrovni. Konkrétne tieto projekty umožnením experimentovania s inovatívnymi prístupmi možno použiť na preukázanie vnútroštátnym vládam, aké sú prínosy z uskutočnených činností. Napríklad vo vzdelávaní na školách v oblasti šikanovania by sa nepoužívali inovatívne metódy, napríklad také, ktoré zahŕňajú páchateľov aj obete a ďalším príkladom sú projekty zamerané na pilotné zavedenie preukazu EÚ pre osoby so zdravotným postihnutím. Tieto projekty boli podporené v rámci špecifického cieľa týkajúceho sa práv osôb so zdravotným postihnutím a zameraného na zriadenie príslušných vnútroštátnych organizácií zodpovedných za preukaz EÚ pre osoby so zdravotným postihnutím (vládne a mimovládne subjekty) a ustanovenie príslušných vnútroštátnych balíkov výhod a členské štáty sú pripravené sa na nich vzájomne podieľať. Napokon dopyt po financovaní programu zostáva v priebehu implementácie programu stále na vysokej úrovni. Zo všetkých týchto zistení vyplýva, že po akcii na úrovni EÚ je neustály dopyt v oblastiach, na ktoré sa program vzťahuje. 3.6. Spravodlivosť

Program poskytuje osobitnú podporu presadzovaniu prierezových priorít v oblasti rodovej rovnosti, práv dieťaťa a práv osôb so zdravotným postihnutím. Otázka uplatňovania hľadiska rodovej rovnosti je podporovaná prostredníctvom špecifického cieľa. Navyše osobitné činnosti v oblasti rodovej rovnosti boli financované v rámci iných špecifických cieľov. Znamená to, že významné finančné zdroje boli vyhradené priamo na podporu rodovej rovnosti a uplatňovania hľadiska rodovej rovnosti. Zásady a mechanizmy uplatňovania hľadiska rodovej rovnosti sú zohľadnené vo všetkých fázach programu – programovanie, vykonávanie a monitorovanie, ale stále je tu ešte priestor na posilnenie ochrany žien, ktoré čelia viacerým znevýhodneniam, a tiež na zapojenie viacerých orgánov pre rovnosť do stanovovania priorít programu. Čo sa týka ochrany práv dieťaťa, program má dva špecifické ciele priamo zamerané na podporu práv dieťaťa. Potenciálne relevantné aktivity by sa mohli navyše financovať aj z iných špecifických cieľov. Okrem toho dodržiavanie práv dieťaťa sa posilní tým, že organizácie, ktoré žiadajú finančné prostriedky a ktoré budú pracovať priamo s deťmi počas vykonávania projektu, musia poskytnúť Komisii opis ich politiky ochrany detí. Uplatňovanie hľadiska práv dieťaťa vo všetkých fázach programu by sa však mohlo zlepšiť, najmä zapájaním organizácií zastupujúcich záujem detí do stanovovania priorít programu. V programe sa počíta so špecifickým cieľom pre podporu práv osôb so zdravotným postihnutím a ďalším cieľom pre podporu účinného uplatňovania zásady nediskriminácie vrátane na základe zdravotného postihnutia. Grant bol udelený všetkým žiadostiam predloženým v rámci tohto špecifického cieľa. Potrebné je posilniť uplatňovanie hľadiska práv osôb so zdravotným postihnutím vo všetkých fázach programu, najmä prostredníctvom priameho prepojenia s európskou stratégiou pre oblasť zdravotného postihnutia 2010 – 2020 a intenzívnejšieho zapájania organizácií zastupujúcich záujmy osôb so zdravotným postihnutím do stanovovania priorít programu. Z hľadiska spravodlivosti sa vždy, ako sa zdá, v rámci programu nedarí podchytiť potreby osôb postihnutých viacerými znevýhodneniami, keďže špecifické ciele nepodporujú súčinnosť v prípade skupín spadajúcich do dvoch alebo viacerých týchto cieľov a ani činnosti pre takéto skupiny. Okrem toho sa zdá, že spolufinancovanie predstavuje prekážku pre malé mimovládne organizácie, ktoré majú záujem o účasť v programe. V budúcnosti by sa malo skúsiť v rámci programu vyváženejšie rozdeľovanie jeho zdrojov medzi rôzne cieľové skupiny prijímateľov a členské štáty. V záujme lepšieho pochopenia, ako sa v rámci programu podporuje spravodlivosť v rámci financovaných činností, sa zhromaždia údaje o účastníkoch rozdelené podľa pohlavia, zdravotného postihnutia alebo veku, ako vyžaduje v nariadení. Toto sa však ešte neurobilo. 3.7. Možnosti zjednodušenia Podľa hodnotenia je súčasný spôsob priameho riadenia primeraný so zreteľom na veľkosť a ciele programu. Podľa väčšiny prijímateľov však existuje priestor pre ďalšie zjednodušenie implementácie, riadenia a koncepcie programu. Prijímatelia uviedli také dôvody, ako napríklad, že finančné vykazovanie je veľmi podrobné, najmä v porovnaní s vykazovaniami používanými v iných programoch EÚ (napr. Horizont 2020 a Erasmus+) a poukázali na možnosť obmedzenia súčasnej administratívnej záťaže v súvislosti s požiadavkami na vyhotovovanie návrhov a na monitorovanie a podávanie správ. Ďalší aktuálny dôležitý návrh zo strany prijímateľov sa týka grantov na prevádzku, ktorých trvanie by sa podľa nich mohlo predĺžiť aspoň na dva roky (namiesto jedného) s cieľom znížiť administratívne zaťaženie v súvislosti s postupmi v rámci projektu súvisiacimi so žiadosťami a riadením projektu. Ročné granty na prevádzku však Komisii umožňujú dohľad nad činnosťami financovaných organizácií a umožňujú väčšiu pružnosť pri prispôsobovaní práce prijímateľov vznikajúcim potrebám v ich príslušných oblastiach odbornej spôsobilosti. Navyše neprítomnosť štandardných nákladov znamená niekedy zdĺhavé rokovania medzi partnermi projektu o nákladoch na jednotlivé činnosti. Pozitívom je, že prijímatelia a úradníci Komisie sa dohodli, že nedávno zavedený systém pre žiadosti (Účastnícky portál) slúži na zjednodušenie procesu podávania žiadostí a zlepšuje zhromažďovanie a zoskupovanie údajov z monitorovania. Stále by sa však ešte dal nájsť priestor na ďalšie zjednodušenie procesu, najmä pokiaľ ide o administratívne dokumenty, ktoré sa majú poskytovať. Okrem toho ďalšou dôležitou otázkou podľa prijímateľov je skutočnosť, že väčšina finančných prostriedkov dostupných v rámci programu je pomerne nedostupná pre malé mimovládne organizácie občianskej spoločnosti z dôvodu súm potrebných na spolufinancovanie požadovaných pre stanovenú veľkosť grantov. Jedným z prvkov administratívneho zaťaženia spoločným pre všetkých prijímateľov je nadmerná dĺžka obdobia od podania žiadosti do začiatku vykonávania činností v rámci projektu.